Huise eindelik oorhandig | Netwerk24
Huise eindelik oorhandig
Meer as twee jaar nadat die begunstigdes van die Morningstar-behuisingsprojek gereed was om in die 166 splinternuwe huise in te trek, gaan die huise uiteindelik binnekort oorhandig word.
Die R34,2 miljoen-behuisingsontwikkeling van sowat 1,6 ha op die hoek van Skool- en Pikkewynstraat bestaan uit 152 dubbelverdieping- en 14 enkelverdiepinghuise, wat nou al sedert September 2018 leeg staan.
Die oorhandiging van die eerste 19 huise op 20 September 2018 het skipbreuk gely toe die organisasie Morningstar Development and Upliftment Initiative (MDUI) op die dag kort voor die oorhandiging motorbande voor die huise in Langebergweg aan die brand gesteek het.
Verskeie hofprosesse rondom die indien van beëedigde verklarings het daarna gevolg.
Malusi Booi, die Stad se burgemeesterskomiteelid vir menslike nedersettings, het in Augustus vanjaar by navraag aan TygerBurger gesê die Stad en die MDUI is besig met onderhandelings om op 'n vriendskaplike voet 'n skikking buite die hof te bereik.
Hy het só gesê nadat moedelose begunstigdes, van wie talle in wendyhuise en ander opslaanhuise in agterplase van huise in Morningstar bly, met plakkate langs Langebergweg wou betoog teen die gesloer met die oorhandiging van die huise. Die ongeoorloofde protesaksie is gou deur die Durbanville-polisie en wetstoepassingsbeamptes in die kiem gesmoor.
'n Hofbevel is verlede Vrydag, 3 November deur die Kaapse hooggeregshof uitgereik om dié vriendskaplike ooreenkoms te bekragtig wat die partye in Oktober oor die kwessie bereik het.
Dit het die Stad die afgelope twee jaar wat die huise leeg gestaan het meer as R3,65 miljoen aan salarisse vir drie private sekerheidsbeamptes gekos om te verhoed dat die leë huise gevandaliseer of onwettig beset word. Sewe van die begunstigdes is intussen ook oorlede.
Die partye het in November verlede jaar met die burgemeester, Dan Plato, vergader om te probeer om die saak buite die hof te skik.
Die onderhandelings het in Mei vanjaar begin spoed optel toe die partye se regspanne begin onderhandel het.
Volgens Theresa Uys, raadslid vir wyk 112, wat Morningstar insluit, gaan die huise en die tuine van die projek eers reggekry word voor die huise oorhandig sal word.
Booi sê in 'n mediaverklaring deur die Stad die direktoraat vir menslike nedersettings is tevrede met die uitkoms van die hofgeding.
"Ons is in ons skik om te sien die proses is voltooi sodat ons begunstigdes in hul nuwe huise kan intrek.
"Die begunstigdes van hierdie behuisingsprojek is van die kwesbaarste in Kaapstad," sê Booi.
"Die samewerking en ondersteuning van 'n gemeenskap is die belangrikste faktor om 'n projek binne die kortste tyd moontlik te voltooi.
"Dit is in die Stad se belang om projekte betyds en sonder oponthoud uit te voer. Daar is sekere praktiese en wetgewende prosesse wat gevolg moet word, wat hier die geval was," sê hy.